敘兩會事戲寄刁景純學士
作者：梅堯臣
朝代：宋

paragraphs: 東家紅梅開出牆，牆西女兒學新粧。
春風引客白日長，天河綠水浮鴛鴦。
摘花贈渠到渠處，更問鴛鴦寄聲去。
昨日吳郎坐上時，袖中小字鴛鴦付。
酒雖入脣不能醉，醉得人心是朝暮。
朝愁衾枕舊薰香，暮愁霰雪飄如絮。
聽他雙韻舞伊州，舞徹夭妍不轉頭。
衆人笑語曾不語，腸作車輪一萬周。
屈節請還無甚媿，當時麈尾自驅牛。